**Veileder for Norads resultatportal** [**www.norad.no/resultater**](http://www.norad.no/resultater) **Formålet med Norads resultatportal er å vise frem eksempler på resultater som oppnås med de pengene Norge investerer i internasjonalt utviklingssamarbeid. Ved å publisere eksemplene digitalt er de alltid lett tilgjengelige og søkbare for de som er interessert – og de er enkle å dele i sosiale medier.**

**Denne veilederen skal gjøre det enkelt for alle som forvalter norske midler å lage gode eksempler, og kan brukes av både organisasjoner, Norad, UD og ambassadene.**

* Les mer og se filmen om resultatportalen her: <http://www.norad.no/no/aktuelt/nyheter/norad-lanserer-resultatportal>

**Hvorfor en resultatportal?**

En av Norads hovedoppgaver er å formidle resultater av all norsk bistand. Bistandsrapportering har hatt en tendens til å fokusere på den økonomiske innsatsen (en prosent av BNP, Norge har gitt x antall kroner til et gitt formål), og til dels på aktiviteter (ved hjelp av norske midler ble fem seminarer for ansatte i departementet arrangert). Man må skille mellom det man har gjort og det man har oppnådd.

Det både Storting og norske skattebetalere ønsker å vite er: hva skjedde så? Hva ble effekten av støtten? Er færre mennesker fattige? Har flere fått tilgang til strøm? Målet med resultatportalen er å svare på slike spørsmål. Ikke alle resultatene av norsk bistand er like gode. Disse er også viktige å få med.

**Målgrupper:**

I 2013 hadde resultatportalen 70.000 besøk. Mange besøkte sidene via deling i sosiale medier og spredning av innhold i andre kanaler. Eksemplene hentes også fram av politisk ledelse og andre som trenger veldokumenterte prosjekter og resultater i sin formidling. Norske beslutningstakere, fagmiljøene, elever/studenter, journalister og endelig de norske skattebetalerne generelt er målgruppene for resultatkommunikasjonen. Norads kommunikasjonsavdeling sprer relevant innhold i resultatportalen daglig.

**Språk og stil:**

Språk og innhold skal være lett tilgjengelig, også for de som ikke jobber med bistand. Vær rett på sak.Det leserne ønsker å få vite er hva effektene av tiltakene har vært. Resultateksemplene bør fokusere på dette.

**Hva er et resultat?**

Fokuset skal altså være på effekten for målgruppen og på samfunnseffekten. Hvis et tiltak har levert de varer og tjenester som var planlagt, men uten å oppnå videre effekter, er det også relevant å nevne – særlig hvis dette har ledet til lærdommer.

Ofte er det vanskelig å få tak i god kunnskap om resultatene. Mange bistandsprosjekter har urealistiske eller dårlig formulerte mål om resultater ligger langt utenfor rekkevidden av hva som er mulig å oppnå med et prosjekt. Ofte mangler det også tilstrekkelig kunnskap om hvordan forholdene var før tiltaket ble satt i gang. Slike problemstillinger bør tas med under lærdommer/erfaringer slik at andre kan lære av det.

Altså: Ble resultatene fra yrkesutdanningssatsing at flere unge kom i arbeid? Fikk folk bedre tilgang til sykepleiere/helsepersonell etter utdanningsstøtten? Førte landbruksforskning og kompetanse- og kapasitetsutvikling til at flere landbrukseksperter ble utdannet og gir informasjon om landbruksmetoder - og ble det bedre avlinger? Førte støtte til menneskerettighetsorganisasjonen(e) til at homofile fikk bedre tilgang til helsetjenester og innfridd konkrete rettigheter? Det er disse historiene vi skal fortelle i resultatportalen.

* Logikken i resultatkjeden kan for eksempel være:

Diverse påvirkningsaktiviteter utført 🡪 Lov mot diskriminering vedtatt 🡪 Loven fulgt opp av myndighetene 🡪 De marginaliserte er ikke lenger diskriminert

**Slik presenteres resultatet i resultatportalen:**



**Mal:**Alle eksempler skal inneholde følgende elementer:

OVERSKRIFT: Max 59 tegn inkl. mellomrom. Skal helst ha både SUBJEKT, VERB og OBJEKT (for å synliggjøre aktører og aktivitet. Løft hovedresultat. I resultatportalen skal ikke navnet på landet med i overskriften.

INGRESS: Skal være så kort og konsis som mulig (helst kun én setning), som sier noe konkret om problem, prosjekt og resultat. Tall fest gjerne resultat.

HVORFOR: Ett avsnitt. Hvorfor ble prosjektet startet – hva var problemet den gang prosjektet ble igangsatt? Gjerne tallfestet (baseline-data).

HVA: Ett avsnitt. Hva slags prosjekt er det snakk om? Hva var målene? Forklar endringsteorien: Hvorfor mente man at dette var rett type prosjekt/rett kanal for å gjøre noe med problemet? Hvem som gjennomførte prosjektet?

HVOR MYE: Penger og tidsrom. Bør si hva Norges andel var i forhold til andre givere, hvis relevant. Benytt helst norske kroner.

RESULTATER: Hovedinnholdet i eksempelet.

* Hva var effekten av prosjektet? Var resultatene som planlagt? Vær nøye med å dokumentere resultatene.
* Hvordan vet vi at det var dette prosjektet som førte til resultatet?
* Si gjerne noe om forholdet mellom ressursbruk og resultater – fikk man det man betalte for?
* Beskriv gjerne bieffekter: Fikk vi andre, uventede resultater? Var det noen negative effekter av prosjektet?

LÆRDOMMER/VURDERINGER: Dette er frivillig, men her kan en sette opp noen kulepunkter med prosjektets lærdommer. Hvilke faktorer var særlig viktig for å oppnå resultatene beskrevet over? Hva har man lært – og hva kunne vært gjort annerledes.

KILDER: Må alltid oppgis. Kan være evalueringer, årsrapporter eller gjennomganger. Eksterne kilder (evalueringer og gjennomganger) gir ekstra tyngde, men det er også greit å innhente informasjon fra partner eller saksbehandler. Dersom dokumentasjon finnes digitalt, skal lenke alltid med.

BILDER: Få ting illustrerer resultater bedre enn bilder. Dette finnes nesten alltid dersom det etterspørres. Husk å sjekke rettighetene til bildet og oppgi navnet på fotografen.

PARTNERE: Alle eksempler merkes med land, tema (sektor) og partner. Skriv navn på alle involverte partnere.

**Kvalitetssikring og publisering:**

Alle utkast til resultateksempler sendes til webdesk@norad.no eller den aktuelle fagavdelingen i Norad. Tekstene kvalitetssikres av Norad før de legges ut i portalen.